กรมอนามัย จัดให้ความรู้ ประชาชนในการป้องกันตนเองจากฝุ่น PM2.5 ลดผลกระทบต่อสุขภาพ
นายแพทย์อรรถพล แก้วสัมฤทธิ์ รองอธิบดีกรมอนามัย กล่าวในการเป็นประธานการสัมมนาวิชาการ เรื่อง “เตรียมพร้อม รับมือ ป้องกันสุขภาพจากฝุ่นละอองขนาดเล็ก” ว่า สถานการณ์ฝุ่น PM2.5 ปัจจุบันเริ่มมีแนวโน้มเพิ่มสูงขึ้นในหลายพื้นที่เนื่องจากสภาพอากาศที่ปริมาณฝนลดลงรวมถึงกิจกรรมของประชาชนไม่ว่าจะเป็นการเดินทางและเตรียมพื้นที่การเกษตรกลับเข้าสู่ภาวะปกติคาดการณ์ว่าในปี 2566 สถานการณ์อาจมีแนวโน้มสูงกว่าปีที่ผ่านมา เนื่องจากอากาศเย็นและปริมาณฝนน้อย ดังนั้น ประชาชนควรทราบสถานการณ์และวิธีการป้องกันตนเองที่ถูกต้อง เพื่อลดผลกระทบต่อสุขภาพ ซึ่งผลการสำรวจอนามัยโพลระหว่างวันที่ 25 พฤศจิกายน - 16 ธันวาคม 2565 เรื่อง “ท่านเตรียมตัวรับมือกับฝุ่น PM2.5 อย่างไร” พบประชาชนกว่าร้อยละ 69 มีความวิตกกังวลกับสถานการณ์ฝุ่น PM2.5 โดย 3 อันดับแรก คือ กังวลว่าจะส่งผลกระทบต่อสุขภาพเด็กเล็กในระยะยาว ร้อยละ 52.4 ทำให้โรคประจำตัวมีอาการรุนแรงมากขึ้น ร้อยละ 44.5 และไม่มีอุปกรณ์ป้องกันฝุ่น ร้อยละ 25.1 นอกจากนี้ยังพบว่าในช่วงก่อนเกิดปัญหาฝุ่น PM2.5 ประชาชน ส่วนใหญ่ได้มีการเตรียมตัวดูแลสุขภาพตนเองและคนในครอบครัว ด้วยการเตรียมหน้ากากป้องกันฝุ่น ร้อยละ 82.6 ดูแลสุขภาพให้แข็งแรง ร้อยละ 71.2 รวมถึงทำความเข้าใจระดับค่าสี PM2.5 และคำแนะนำในการปฏิบัติตน ร้อยละ 59.8 ข้อมูลที่ประชาชนต้องการทราบมากที่สุด คือ อาการและผลกระทบต่อสุขภาพจาก PM2.5 ร้อยละ 66.5 รองลงมา คือ ความรู้ที่เกี่ยวข้องกับ PM2.5 ร้อยละ 58.7 และคำแนะนำการดูแลสุขภาพเมื่อค่าฝุ่นเกินมาตรฐาน ร้อยละ 58.6 ทั้งนี้ เพื่อความปลอดภัยจากฝุ่น PM2.5 ประชาชนควรติดตามสถานการณ์ฝุ่นละอองอยู่เสมอด้วยการเช็กค่าฝุ่น PM2.5 จากแอปพลิเคชัน Air4Thai และเฝ้าระวังสุขภาพตนเองได้ที่เว็บไซต์ https://4health.anamai.moph.go.th ของกรมอนามัย